
Rīgā 2023. gada 5. decembrī (prot. Nr. 60 6. §)
Kontrolpirkuma noteikumi
Izdoti saskaņā ar likuma "Par policiju" 12.panta piekto daļu
· 1. Noteikumi nosaka prasības, kas jāievēro, iesaistot personu kontrolpirkuma veikšanā, un kārtību, kādā veicams kontrolpirkums.
· 2. Kontrolpirkuma veikšanā Valsts policijas vai pašvaldības policijas (turpmāk – policija) darbinieks var iesaistīt personu no 15 gadu vecuma, kura piekritusi iesaistīties tā veikšanā (turpmāk – iesaistītā persona).
· 3. Par kontrolpirkuma veikšanu policijas darbinieks sagatavo kontrolpirkuma veikšanas aktu. Aktā norāda šādu informāciju:
· 3.1. akta sagatavošanas vieta un datums;
· 3.2. policijas nosaukums;
· 3.3. kontrolpirkuma veikšanā iesaistītā policijas darbinieka amats, vārds un uzvārds;
· 3.4. kontrolpirkuma veikšanas datums;
· 3.5. komersanta nosaukums;
· 3.6. kontrolpirkuma veikšanas vieta;
· 3.7. iegādes vai piegādes adrese;
· 3.8. normatīvā akta nosaukums, pants, tā daļa, punkts vai apakšpunkts, kura ievērošana tiks kontrolēta, veicot attiecīgo kontrolpirkumu;
· 3.9. pilngadīgās iesaistītās personas vārds, uzvārds, personas kods;
· 3.10. iesaistītās personas apliecinājums par piekrišanu iesaistīties kontrolpirkuma veikšanā;
· 3.11. nepilngadīgās iesaistītās personas un tās likumiskā pārstāvja vārds, uzvārds, personas kods;
· 3.12. nepilngadīgās iesaistītās personas likumiskā pārstāvja atļauja personai iesaistīties kontrolpirkuma veikšanā;
· 3.13. apliecinājums, ka persona ir kontrolpirkumā nepilngadīgās iesaistītās personas likumiskais pārstāvis, – dokumenta izdevējiestāde, datums un dokumenta numurs;
· 3.14. policijas kontaktinformācija;
· 3.15. datu aizsardzības speciālista kontaktinformācija;
· 3.16. apstrādājamo datu veids, tai skaitā ar tehnisko līdzekli apstrādājamo datu veids;
· 3.17. informācija par datu glabāšanas ilgumu, termiņu vai, ja tas nav iespējams, kritēriji, kas izmantoti termiņa noteikšanai;
· 3.18. iepazīšanās ar tiesībām jebkurā laikā atsaukt atļauju nepilngadīgajai iesaistītajai personai iesaistīties kontrolpirkumā vai atteikties no kontrolpirkuma veikšanas;
· 3.19. iesaistītajai personai nododamo naudas līdzekļu apmērs;
· 3.20. informācija par iesaistītās personas vai nepilngadīgās iesaistītās personas likumiskā pārstāvja norēķina kontu, ja naudas līdzekļus no policijas darbinieka saņems, izmantojot norēķina kontu;
· 3.21. informācija par nodotajiem tehniskajiem līdzekļiem;
· 3.22. kontrolpirkuma veikšanai tiešsaistē vai izmantojot citus distances saziņas līdzekļus (turpmāk – attālināts kontrolpirkums) nepieciešamo naudas līdzekļu saņemšanas veids;
· 3.23. iesaistītās personas un nepilngadīgās iesaistītās personas likumiskā pārstāvja paraksts par iepazīšanos ar šo noteikumu 4.1. apakšpunktā minēto informāciju;
· 3.24. policijas darbiniekam nododamo naudas līdzekļu apmērs (atlikums) un nodošanas veids;
· 3.25. iegādātās (piegādātās) preces nosaukums un daudzums;
· 3.26. informācija par maksājumu apliecinošo dokumentu;
· 3.27. informācija par tehniskajiem līdzekļiem.
· 4. Policijas darbinieks:
· 4.1. pirms kontrolpirkuma veikšanas iesaistīto personu un nepilngadīgās iesaistītās personas likumisko pārstāvi mutiski informē par kontrolpirkuma norises kārtību, piegādes veida izvēli, ja plānots veikt attālināto kontrolpirkumu, un apstākļiem, kas atbrīvo no atbildības par kontrolpirkuma veikšanas laikā veiktajām darbībām;
· 4.2. kontrolpirkuma veikšanas vietā klātienē nodrošina iesaistītās personas drošību;
· 4.3. attālināta kontrolpirkuma veikšanas laikā, ja nepieciešams, palīdz iesaistītajai personai veikt kontrolpirkumu un nodrošina iesaistītās personas drošību preces piegādes (izsniegšanas) laikā;
· 4.4. nekavējoties pārtrauc kontrolpirkuma veikšanu, ja tas var apdraudēt sabiedrības, iesaistītās personas vai tās mantas drošību.
· 5. Ja iesaistītā persona atsakās veikt kontrolpirkumu vai nepilngadīgas iesaistītās personas likumiskais pārstāvis atsauc atļauju nepilngadīgai iesaistītajai personai iesaistīties kontrolpirkumā, vai policijas darbinieks pārtrauc tā veikšanu, iesaistītā persona kontrolpirkuma veikšanai saņemtos naudas līdzekļus un tehniskos līdzekļus nodod policijas darbiniekam un apliecina to ar parakstu kontrolpirkuma veikšanas aktā.
· 6. Pēc kontrolpirkuma veikšanas iesaistītā persona kontrolpirkumā iegādāto (piegādāto) preci, maksājumu apliecinošo dokumentu, naudas līdzekļu atlikumu un izsniegtos tehniskos līdzekļus nekavējoties nodod policijas darbiniekam un apliecina to ar parakstu kontrolpirkuma veikšanas aktā.
· 7. Pakalpojuma kontrolpirkums, izņemot preču piegādes pakalpojumu, uzskatāms par pabeigtu un tiek pārtraukts brīdī, kad pakalpojuma sniedzējs ir piekritis sniegt pakalpojumu.
· 8. Attālināta kontrolpirkuma izdevumos ietilpst samaksa par preci, samaksa par preces piegādi un komisijas maksa par kredītiestādes pakalpojumiem.
· 9. Atzīt par spēku zaudējušiem Ministru kabineta 2013. gada 20. augusta noteikumus Nr. 619 "Kontrolpirkuma veikšanas kārtība" (Latvijas Vēstnesis, 2013, 165. nr.; 2016, 250. nr.).

